《病后自吟》
元代·金涓

地僻柴门少客过，寂寥生计柰愁何。秋来得雨凉偏早，病起缘诗瘦更多。

鹤立露枝黄堕叶，鸥飞烟渚翠翻荷。几回梦入江湖棹，笑看云山卧绿蓑。

作者简介：金涓(1306—1382)，字德原，义乌人。尝受经于许谦，又学文章于黄溍。尝为虞集、柳贯所知，交荐于朝，皆辞不赴。明初，州郡辟召，亦坚拒不起，教授乡里以终。